**Subjektivna stvarnost: opažanje rizika, zadovoljstvo i aspiracije**

***Slajd 1*** – Od trenutka kada se savremeno društvo suočilo sa katastrofama izazvanim ljudskim delanjem koje je dovelo u opasnost opstanak čovečanstva, postalo je uobičajeno to društvo opisivati kao „društvo rizika“. Globalni rizici (ekološki, ekonomski, bezbedonosni) predstavljaju izvore anksioznosti koji mogu uticati na percepciju stvarnosti i delanje aktera. Rizicima se u studijama o mladima najčešće pristupa iz perspektive rizičnog ponašanja (risk-taking behaviour). Cilj jeste analizirati kako mladi u Srbiji opažaju neke globalne društvene rizike koji se prelamaju u njihovom društvu, kao i neke lične rizike kroz iskustvo diskriminacije. Takođe, analizirati koliko su mladi zadovoljni različitim aspektima svog života, i koji faktori utiču na nivo njihovog zadovoljstva, kao i na osećaj kontrole nad vlastitim životom. Ispitivaće se da li mladi imaju aspiracije prema migracijama, posebno ka emigraciji i koji su motivi podsticaj za takvo delanje. Zadovoljstvo životom (life satisfaction) obuhvata više kognitivne procene života pojedinca koje „vode ka opštem zadovoljstvu ili frustraciji nečijim mestom u društvu“. Zaposlenost kao determinanta životnog zadovoljstva je kontroverzna, jer se sa jedne strane tvrdi da se nedostatak zaposlenja kompenzuje drugim elementima, kao što su lični ili porodični život ili posreduje „osećajem kontrole nad životom“, dok se sa druge strane prikazuju nalazi da nezaposleni i neaktivni mladi daju u poređenju sa drugima niske procene svog subjektivnog blagostanja. Različite su takođe procene da li su mlade žene više ili manje ili iz različitih razloga zadovoljne svojim životom u odnosu na mlade muškarce. Takođe, kvalitet ličnih odnosa i intezitet društvenih kontakata doprinose osećanju životnog zadovoljstva. Migracije su značajni pokazatelj otvorenosti društva i nastaju kao posledica uglavnom ekonomskih faktora.

***Slajd 2*** - Percepcija mladih u Srbiji o tome koji su društveni problemi zabrinjavajući predstavlja najpre refleksiju konkretnog socioekonomskog stanja društva i javnog diskursa o njemu, a tek potom refleksiju javnih diskursa o globalnim problemima. Tako mladi u Srbiji, slično njihovim vršnjacima u Hrvatskoj i Bugarskoj kao tri najozbiljnija društvena problema izdvajaju nezaposlenost, porast siromaštva i nesigurnost zaposlenja, što su faktori koji direktno utiču na svakodnevnu egzistenciju većine mladih u društvu u kojem žive. Ono što iznenađuje jeste da te probleme ističu mladi sa višim materijalnim i obrazovnim statusom, što ukazuje na veću senzibilnost na opšte društvene teškoće.

***Slajd 3*** - Različiti oblici i uzroci diskriminacije sa kojima se osoba u većoj ili manjoj meri susreće u svom svakodnevnom životu, mogu se tumačiti kao lični rizici koji mogu dovesti do socijalne isključenosti. U cilju otkrivanja tih razlika, mladi su pitani da li su se i koliko često osetili diskriminisanim zbog neke svoje karakteristike, kao što su: pol, materijalni položaj, veroispovest, etničko poreklo, nivo obrazovanja, pripadnost političkoj partiji, mesto porekla ili zemlja porekla. Većina mladih (od dve trećine do četiri petine) izjavila je da nikada nije imala iskustvo diskriminacije. Ispitanici i ispitanice su se donekle osetili diskriminisanim na osnovu materijalnog položaja i pola (najčešće), a potom i mesta porekla i drugih obeležja. Ekonomska i rodna diskriminacije su najčešće opažane i u zemljama u regionu. Mladi iz domaćinstava sa najnižim materijalnim standardom, značajno razlikuju od onih na srednjim i višim pozicijama tako što osećaju viši stepen diskriminacije. Ta razlika je najveća upravo kada je u pitanju diskriminacija zbog materijalnog položaja, potom zbog nivoa obrazovanja i pola, a zatim i etničkog porekla, veroispovesti, a najmanja kada je reč o diskriminaciji na osnovu opredeljenosti prema političkoj partiji. Što se tiče rodne diskriminacije, pored pomenute povezanosti sa materijalnim položajem, postoje povezanosti sa još dva obeležja: polom i naseljem. Devojke izjavljuju da češće od mladića primećuju da su diskriminisane na osnovu svog pola. To ukazuje da je rodna diskrimnacija češće diskriminacija žena. Mladi iz grada značajno se razlikuju od mladih koji žive na selu u stepenu rodne diskriminacije koju su doživeli. Što se tiče diskriminacije na nivou obrazovanja, više su opažali diskriminaciju mladi čiji roditelji imaju završeno srednje i osnovno obrazovanje od onih čiji su roditelji visokoobrazovani. Kao i materijalni status, region u kojem ispitanik živi statistički je značajno povezan sa svim oblicima diskriminacije, osim sa onom po političkoj osnovi. Možemo zaključiti da je nepovoljan društveni položaj osnova za diskriminaciju i potencijalni rizik od marginalizacije i socijalne isključenosti.

***Slajd 4*** - Mladi koji se nalaze u društveno marginalizovanom položaju su daleko manje zadovoljni na ličnom, porodičnom i profesionalnom planu od drugih. U ovom istraživanju anliziralo se u kojoj su meri mladi zadovoljni svojim ličnim odnosima, porodičnim životom i zanimanjem. Pokazalo se da je stepen zadovoljstva najviši u okviru porodičnih odnosa, zatim u domenu ličnih (intimnih) odnosa, a najniži u domenu onoga čime se mlada osoba bavi. Postoji povezanost između zadovoljstva u sva tri domena, s tim što je najjača između zadovoljstva ličnim odnosima i zadovoljstva porodičnim životom, kao što smo već napomenuli. Mlade žene su zadovoljnije od mladih muškaraca u domenima ličnih odnosa i porodičnog života, dok u domenu zanimanja, ne postoje značajne rodne razlike. Zadovoljstvo ličnim odnosima povezano je, pored pola, delimično i sa socijalnim kontaktima: očekivano su nešto zadovoljniji mladi koji imaju krug prijatelja, dok se neočekivano nije pokazala korelacija sa njihovim zadovoljstvom prijateljima. Taj aspekt zadovoljstva životom je povezan i sa obrazovanjem mlade osobe: mladi na školovanju i koji su završili fakultete zadovoljniji su svojim ličnim odnosima od onih koji imaju niže obrazovanje među kojima se posebno izdvajaju mladi sa završenom osnovnom školom. Pored toga, niži materijalni status povezan je sa nižim stepenom zadovoljstva ličnim odnosima.

***Slajd 5*** - Mladi su ispitivani koliko im se često dešava da ostvare ono što su želeli, i koliko im se često dešava da osete da imaju kontrolu nad svojim životom. Učestalosti osećaja mlade osobe da ima kontrolu nad svojim životom i osećaja da može da ostvari ono što želi značajno su povezane. Rezultati pokazuju relativno visok stepen kontrole nad životom i ostvarenosti željenog prema iskazima mladih. Osećaj mlade osobe da može da ostvari ono što želi, povezan je sa njenim nivoom obrazovanja – visokoobrazovani znatno češće imaju taj osećaj nego mladi sa završenom osnovnom školom. Isto tako, stabilno zaposleni mladi znatno češće imaju osećaj da mogu da ostvare šta žele od nezaposlenih, kao i oni koji na ličnom raspolaganju imaju više novca. Sa druge strane, mladi koji žive u domaćinstvima niskog materijalnog statusa, učestalije su se opredeljivali za odgovore da nikad (3,8%) i retko (23,1%) mogu da ostvare željeno.

***Slajd 6*** - U kontekstu opažanja društvenih i ličnih rizika, zadovoljstva životom i potencijala za delanje, značajno je ispitati kako mladi procenjuju i vlastitu budućnost i budućnost društva u kojem žive. Prvo pitanje odnosilo se na procenu promena u materijalnom položaju ljudi u Srbiji u narednih deset godina. Pokazalo se da mladi u Srbiji balansiraju između umerenog optimizma i skeptičnog realizma, jer skoro polovina smatra da će situacija biti bolja, a trećina da neće biti promena. Po tome se oni svrstavaju među zemlje regiona kao što su Makedonija, Hrvatska, Bosna i Hercegovina i Bugarska, dok su mladi u Rumuniji skeptičniji, u Sloveniji pesimističniji, a u Albaniji i na Kosovu izrazito optimistični. Možemo zaključiti da najoptimističniji mladi dolaze iz nerazvijenih regiona Jugoistočne Evrope, dok su oni koji uživaju relativno više nivoe materijalnog blagostanja anksiozniji zbog rizika od gubitka istih.

***Slajd 7*** – Slična situacija se ogleda i u proceni vlastite budućnosti, gde je razlika u optimizmu i pesimizmu između materijalno situiranih i depriviranih mladih još izrazitija. Na aspektu procene lične i društvene budućnosti je, takođe, uočena velika diskrepancija. Uočava se i da mladi prelaze iz manjih gradova u veće zbog obrazovanja i u njima ponekad ostaju zbog većih mogućnosti zaposlenja i ostvarenja životnog standarda, dok je obrnuti smer unutrašnjih migracija izuzetno redak. Nešto više od trećine (37,6%) mladih koji su izrazili želju da se presele u drugo mesto unutar Srbije, kao primarne razloge navode ekonomske: poboljšanje životnog standarda (42,6%) i lakše zaposlenje (25,7%), a mnogo manje kulturne – bolje obrazovanje (9,3%) i veću kulturnu raznolikost (7,4%).

***Slajd 8*** – Kada je reč o emigraciji, prema istraživanju iz 2015. godine 30,8% mladih je izjavilo da ne žele da se odsele, petina (20,8%) da je njihova želja za odseljenjem veoma jaka, a po četvrtina da je želja srednja (23,9%) ili slaba (23,8%). Znatno slabija motivacija kod mladih iz Srbije u odnosu na neke zemlje regiona (Bosne i Hercegovine, Albanije, Kosova). Uporedna analiza mladih pokazala je da je donekle porastao udeo onih koji neće da napuste zemlju. Takođe, od ukupnog broja mladih u istraživanju 2015. godine tek oko petine je preduzelo neko delanje u cilju potencijalnog emigriranja, što je nešto manje nego 2011. godine. Motivacija mladih za eventualnu emigraciju skoro je u potpunosti ekonomska (81,9%): poboljšanje životnog standarda (65,2%), lakše zaposlenje (16,6%), bolji uslovi za pokretanje sopstvenog posla (4,1%), a mnogo manje bolje obrazovanje (4,3%) i veća kulturna raznolikost (3,7%). Najželjenije zemlje destinacije za emigraciju su zemlje EU (22,8%). Ipak, mladi u Srbiji postaju sve realističniji u proceni da je za odseljenje iz zemlje pored želje neophodno imati i određene resurse. Analiza osobina onih mladih koji su preduzeli neke korake za pripremu potencijalnog odseljenja, pokazuje razlike u odnosu na mlade koji su samo izrazili želju: oni su pretežno iz grada i to iz beogradskog regiona, više ih je u srednjem uzrastu od 20 do 24 godine, više ih ima među onima koji nisu u braku ili kohabitaciji, više ih dolazi iz porodica gde roditelji imaju visoko obrazovanje, a sami raspolažu visokim ličnim prihodom. Može se zaključiti da delatni mladi imaju više kapitala od onih kojima je emigracija samo na nivou aspiracija.

***Slajd 9*** - Na subjektivnu stvarnost deluju jake strukturalne prepreke za planiranje i delanje, nejednakosti i diskriminacije sa jedne strane, i jaka uklopljenost u lokalnu sredinu, osećaj pripadanja, značaj bliskih odnosa sa druge. Rizik od diskriminacije uočen je kod materijalno deprivilegovanih što predstavlja indikator njihove socijalne isključenosti. Ustanovljeno je i postojanje višeg nivoa ličnog optimizma. Utisak kod ostvarenosti namera i kontrole nad životom niži je kod onih mladih sa niskim stopama kapitala. Migracije se javljaju više na nivou aspiracija nego kao deo njihovih stvarnih planova. Delanje koje je povezano za emigracijom, zasniva se na realističnoj proceni raspoloživih resursa – ekonomskog, kulturnog i socijalnog kapitala, kao i mogućnosti da se oni kapitalizuju u zemlji destinacije uz pomoć socijalnih kontakata i mreža.